SL Uradni list Evropske unije C 348/9

Končno poročilo pooblaščenca za zaslišanje (1)

COMP/39.092 – Kopalniška oprema

2011/C 348/08

Ta zadeva je povezana s kartelom, v katerem so proizvajalci kopalniške opreme usklajevali cene in rabate v Avstriji, Belgiji, Franciji, Nemčiji, Italiji in na Nizozemskem.

OZADJE

Po prošnji za imuniteto v skladu z Obvestilom o prizanesljivosti iz leta 2002, ki jo je vložilo podjetje Masco Corporation 15. julija 2004, je Komisija izvedla inšpekcije v prostorih več podjetij in združenj v sektorju kopalniške opreme v petih državah, tj. Avstriji, Belgiji, Nemčiji, Italiji in na Nizozemskem. Po inšpekcijah so vloge za prizanesljivost vložila tudi podjetja Grohe, American Standard, Roca, Hansa in Dornbracht. Komisija je podjetju Masco 2. marca 2005 odobrila pogojno imuniteto.

PISNI POSTOPEK

Obvestilo o nasprotovanju

Komisija je po navedenih vlogah za prizanesljivost in nadaljnjih preiskavah 26. marca 2007 objavila obvestilo o nasprotovanju, o katerem je bilo uradno obveščenih 79 pravnih oseb, ki pripadajo 19 skupinam podjetij (2). Komisija je sprejela predhodno mnenje, da so bili naslovniki različno po obsegu in trajanju udeleženi v eni in nenehni kršitvi člena 101 PDEU (prej člen 81 Pogodbe ES) in člena 53 Sporazuma EGP na trgu kopalniške opreme (3), ki zajema šest držav članic (4). Po navedbah iz obvestila o nasprotovanju so naslovniki redno usklajevali zvišanja cen, se dogovarjali o določanju cen in si izmenjevali občutljive poslovne informacije. Komisija je najavila, da namerava sprejeti sklep o kršitvi in naložiti globe v skladu s členoma 7 in 23 Uredbe (ES) št. 1/2003 (5).

Dostop do dokumentacije

Strankam je bil dostop do dokumentacije omogočen z DVD diskom. Ustne izjave, dane v okviru Obvestila o prizanesljivosti, so bile strankam dostopne v prostorih Komisije. Med postopkom dostopa do dokumentacije so bile informacije, ki so sprva veljale za nedostopne, trikrat dane strankam na voljo v obliki dodatnih DVD diskov.

Podaljšanje roka za odgovor na obvestilo o nasprotovanju

Naslovnikom obvestila o nasprotovanju je bilo prvotno odobreno, da v dveh mesecih od prejetja dokumentacije Komisije na DVD disku predložijo svoje pisne pripombe na obvestilo o nasprotovanju. Na podlagi prošenj več strank ter med drugim zaradi razkritja dodatnih informacij in zaradi praznikov, sta bili vsem naslovnikom obvestila o nasprotovanju odobreni dve enomesečni podaljšanji roka. Izjemoma je podaljšanji odobril neposredno GD za konkurenco po potrditvi pooblaščenca za zaslišanje. Poleg tega je takrat odgovorni pooblaščenec za zaslišanje po utemeljenih in upravičenih prošnjah več strankam odobril dodatna posamična podaljšanja. Na splošno so imele stranke na voljo približno štiri mesece za odgovor na obvestilo o nasprotovanju. Vse stranke so odgovore predložile pravočasno.

USTNI POSTOPEK

Ustno zaslišanje

Razen RAF Rubinetteria SpA so vse skupine podjetij uveljavile svojo pravico, da dajo izjavo na ustnem zaslišanju, ki je potekalo od 12. do 14. novembra 2007 (6).

Dopis o dejstvih

Vsem strankam je bil 9. julija 2009 poslan dopis o dejstvih. S tem dopisom jih je Komisija opozorila na določene dokaze, na katera se v obvestilu o nasprotovanju ni podrobno sklicevala ali jih navajala, se pa je na njih nameravala sklicevati v končnem sklepu. Hkrati so bile stranke obveščene tudi o ugotovitvah, ki bi lahko izhajale iz teh dokazov v podporo ugovorov, ki so že bili predstavljeni v obvestilu o nasprotovanju. Čeprav se Komisija na te dokaze ni sklicevala v obvestilu o nasprotovanju, so bili kljub temu del dokumentacije, ki je bila že dana na voljo. Stranke so lahko na dopis o dejstvih odgovorile v treh tednih.

Po posvetovanju s Svetovalnim odborom je ena stranka v postopku zaprosila za drugo ustno zaslišanje zaradi domnevno neprimerno dolgega upravnega postopka.

OSNUTEK SKLEPA

Po pisnih in ustnih izjavah naslovnikov je Komisija obdržala ugovore zoper 63 pravnih oseb, ki pripadajo 17 skupinam podjetij, v zvezi z dvema podjetjema pa jih je opustila (7). Kar zadeva podjetja, ki jih je obdržala v osnutku sklepa, je bilo trajanje kršitve za večino držav znatno skrajšano, trajanje na splošno pa je bilo skrajšano s skoraj 19 let na 12 let.

Poleg tega sta bila za več strank obseg in udeleženost v kršitvi zmanjšana v primerjavi z obvestilom o nasprotovanju. Natančneje, samo osem podjetij je odgovornih za udeležbo v eni in nenehni kršitvi za ves obseg proizvodov in celotno geografsko območje, tj. v Avstriji, Belgiji, Franciji, Nemčiji, Italiji in na Nizozemskem. Preostala podjetja so odgovorna le za eno in nenehno kršitev v državah, v katerih je lahko bila ugotovljena njihova dejanska udeležba v kartelu, saj dokazi iz dokumentacije ne zadostujejo za nesporno ugotovitev, da so bila seznanjena ali bi razumno morala biti seznanjena s celotnim geografskim obsegom kartelskih dogovorov. Natančneje, pet italijanskih proizvajalcev je odgovornih samo za nezakonite stike v zvezi z armaturami in keramiko, saj so bili dejavni in seznanjeni samo s kartelskimi dogovori v Italiji, kjer tihi dogovori niso obsegali zaslonov za prhanje. Preostala podjetja pa so odgovorna za eno in nenehno kršitev, ki zajema vse tri skupine proizvodov, saj so bila seznanjena s celotnim obsegom proizvodov protikonkurenčnih dogovorov (ali bi ga lahko razumno predvidela), čeprav niso bila dejavna na drugih proizvodnih trgih. Kljub temu bo pri izračunu globe upoštevana le dejansko izvedena prodaja na trgih, na katerih so bila dejavna. Poleg tega je v sklepu ugotovljeno, da obstaja zastaralni rok za naložitev glob v zvezi z Nizozemsko.

Nazadnje glede dolžine upravnega postopka v tem primeru opozarjam, da člen 41 Listine o temeljnih pravicah določa, da ima vsakdo pravico, da institucije in organi Unije njegove zadeve obravnavajo v razumnem roku. Medtem ko je celoten postopek trajal približno pet let in šest mesecev, so od uradnega obvestila o nasprotovanju minila več kot tri leta, od ustnega zaslišanja pa je minilo 31 mesecev. Videti je, da se je obdobje po ustnem zaslišanju znatno zavleklo, čeprav je Komisija medtem objavila dopis o dejstvih, na katerega so lahko stranke odgovorile, ter je poleg tega pregledovala in ocenjevala več vlog za nezmožnost plačila. V vsakem primeru lahko ostane nerešeno, ali čas, ki ga je Komisija potrebovala za sprejetje tega sklepa, krši načelo razumnega roka, saj ni videti, da bi trajanje oviralo učinkovito uveljavljanje pravice do obrambe (8).

Menim, da se osnutek sklepa nanaša le na ugovore, o katerih so stranke imele priložnost izraziti svoja mnenja.

Menim, da je bila pravica do zaslišanja vseh strank v postopku v tej zadevi spoštovana.

V Bruslju, 21. junija 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Podjetja Masco, Sanitec, Grohe, American Standard, Hansa, […], Villeroy&Boch, Duscholux, Duravit, Roca, Dornbracht, Kludi, Artweger, Rubinetteria Cisal, […], Mamoli Rubinetteria, RAF Rubinetteria, Teorema Rubinetteria in Zuchetti Rubinetteria.

(3) Trg kopalniške opreme zajema tri skupine proizvodov: (i) armature, (ii) zaslone za prhanje in (iii) keramiko.

(4) Avstrija, Belgija, Francija, Nemčija, Italija in Nizozemska.

(5) Uredba Sveta (ES) št. 1/2003 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(6) Čeprav so bile razen RAF Rubinetteria vse skupine podjetij zastopane na zaslišanju, nekatere pravne osebe, ki pripadajo podjetjem American Standard, Duscholux in Sanitec, niso posamično sodelovale, tj. Trane Inc (prej American Standard Corporation), Duscholux AG, Allia SA/SAS, produits Céramiques de Touraine SA, Keramag Keramische Werke A.G., Keramag Vertriebsges. m.b.H., Keramag Belgium N.V. (SA), Keramag Netherlands B.V., Koralle Sanitärprodukte GmbH, Koninklijke Sphinx B.V., Sphinx Bathrooms Belgium N.V. (SA) in Pozzi-Ginori SpA.

(7) […]

(8) Glej sodbo Sodišča ES z dne 21. septembra 2006, zadeva C-105/04 P, odstavek 35 in naslednji, Nederlandse Federatieve vereniging voor de Groothandel op Elektrotechnisch Gebied (FEG).